ምክትል ጠቅላይ ሚኒስትሩ እና የክልል ርዕሰ መስተዳድሮች ለእስልምና እምነት ተከታዮች የእንኳን አደረሳችሁ መልዕክት አስተላልፈዋል
አዲስ አበባ፡- ምክትል ጠቅላይ ሚኒስትር ደመቀ መኮንን እና የተለያዩ የክልል ርዕሰ መስተዳድሮች ለእስልምና እምነት ተከታዮች ”እንኳን ለ1 ሺህ 441ኛው የዒድ አልፈጥር ክብረ በዓል በሰላም አደረሳችሁ” ሲሉ የመልካም ምኞት መግለጫ መልዕክት አስተላለፉ። 
ምክትል ጠቅላይ ሚኒስትር ደመቀ መኮንን በማህበራዊ ትስስር ገጻቸው ባሰፈሩት መልዕክት የዘንድሮው ታላቁ የረመዳን ወር በፆም፣ እርስ በርስ በመተሳሰብ፣ በመመካከር፣ በመደጋገፍ እና በመረዳዳት ማለፉን አስታውሰዋል።ወቅቱ የኮሮናቫይረስ ወረርሽኝ የተከሰተበት በመሆኑ ራስን በመጠበቅ እንዲሁም ለሌሎች ወገኖች በመጠንቀቅ አስተውሎት በተሞላበት አግባብ የጥንቃቄ መመሪያዎች ተግባራዊ ሲደረጉ መቆየታቸውንም ገልጸዋል።
በዚህ አስቸጋሪ ወቅት የመደጋገፍ እና የጥንቃቄ ልምምዱን ይበልጥ በማፅናት፣ በቀጣይ ጊዜያት ወረርሽኙን ለመከላከል እና ለመግታት እንዲሁም ሊያደርስ የሚችለውን የከፋ ጉዳት ለመቀነስ የጥንቃቄ መመሪያዎቹን አጠናክሮ ተግባራዊ ማድረግ እንደሚገባም አስገንዝበዋል። 
የአማራ ክልል ርዕሰ መስተዳድር ተመስገን ጥሩነህ የዘንድሮ የረመዳን ወር ያለፈው የኮሮናቫይረስ በዓለምና በኢትዮጵያ ላይ ስጋትም ጥፋትም እያደረሰ ባለበት ወቅት መሆኑን አስታውሰዋል።
የእስልምና ሃይማኖት ተከታዮች በዚህ ቅዱስ ወር በታላቅ መሰብሰብና ስግደት ያከብሩት የነበረ እንደሆነ አስታውሰው ዘንድሮ በዚህ መልኩ ለማክበር ሁኔታው አለመፍቀዱን አመላክተዋል፡፡
ሕዝበ ሙስሊሙ ለሌሎች የሃይማኖት ተከታዮች በሚያስተምር መንገድ ጾምና ስግደቱን በቤቱ ሆኖ በማሳለፍ የሚያስመሰግን የመከላከል ተግባር እየተወጣ መቆየቱን ያስታወቁት ርዕሰ መስተዳድሩ ጥንቃቄው በበዓሉ ዕለትም ሆነከዚያ በኋላ ተጠናክሮ እንዲቀጥልም አሳስበዋል።
የእስልምና ሃይማኖት ተከታዮቹ ሌሎችን ለመርዳት ሲያደርጉት የነበረው አስተዋጽኦ ከፍተኛ እንደነበር መመልከታቸውንም ገልጸዋል፤ ምሥጋናም አቅርበዋል።
የኮሮናቫይረስ ስርጭት በየቀኑ እየጨመረ በመሆኑ ሕዝበ ሙስሊሙ በዓሉን ሲያከብርና ለበዓሉ የሚሆን ግብዓቶችን ሲገዛ አስፈላጊውን አካላዊ ርቀት እንዲጠብቅና ጥንቃቄ አድርጎ እንዲከውንም አሳስበዋል።
የቤኒሻንጉል ጉሙዝ ክልል ርዕሰ መስተዳድር አቶ አሻድሊ ሃሰን ሙስሊሙ ማህበረሰብ በረመዳን ወር ኮሮና ቫይረስን ለመከላከል ያሳየውን ጥንቃቄና መረዳዳት አጠናክሮ እንዲቀጥል ጥሪ አቀረቡ፡፡ 
ርዕሰ መስተዳድሩ ጥሪውን ያቀረቡት 1441ኛውን የረመዳን ጾም ፍቺ በዓል ምክንያት በማድረግ ከትናንት በስቲያ በሰጡት መግለጫ ነው ፡፡ 
ርዕሰ መስተዳድሩ አቶ አሻድሊ ሃሰን በመግለጫቸው እንዳሉት በክልሉ የሚገኘው ሙስሊሙ ህብረተሰብ ኮሮና ቫይረስን ለመከላከል በአዋጅ የተቀመጡትን ክልከላዎች ተግባራዊ በማድረግ መልካም ምሳሌነቱን አሳይቷል ።
“በመስጊድም ሆነ በአደባባይ ተሰብስቦ አምልኮ ከማካሄድ በመቆጠብ አምልኮውን በቤቱ በማከናወን ራሱንና ሌሎችን ከቫይረሱ ለመከላከል ከፍተኛ ጥረት አድርጓል ” ሲሉ አድንቀዋል፡፡
እርስ በርስ በመረዳዳት በዝቅተኛ ደረጃ ላይ የሚገኙትን ለማገዝ ያደረገው ጥረትም በምሳሌነት እንደሚጠቀስ አቶ አሻድሊ በመግለጫቸው ጠቁመዋል፡፡
“እንደአገር አሁን ያለንበት ወቅት አስቸጋሪ ነው” ያሉት ርዕሰ መስተዳድሩ ኮሮና ቫይረስ የህብረተሰቡን ጤና ከማወክ አልፎ በአገር ኢኮኖሚ ላይ ጫና እያመጣ መሆኑን አስረድተዋል፡፡ አዲስ ዘመን ግንቦት 16/2012